ข่านแห่งบอลลีวูด

คำว่า **ข่านแห่งบอลลีวูด** () หมายถึงนักแสดงหลายคนในบอลลีวูด หรืออุตสาหกรรมภาพยนตร์ภาษาฮินดีของอินเดียที่ตั้งอยู่ในมุมไบ ซึ่งมีนามสกุลว่า "ข่าน" โดยส่วนใหญ่หมายถึงสามข่าน ได้แก่ ชาห์รุข ข่าน, ซัลมาน ข่าน และ อามิร์ ข่าน ทั้งสามคนไม่ได้เป็นญาติกัน แต่มีนามสกุลเดียวกัน, และเกิดในปี ค.ศ. 1965 เหมือนกัน ด้วยความยืนยาวในอาชีพและความนิยมสูง พวกเขาจึงได้รับการยกย่องว่าเป็นดาราภาพยนตร์ที่ประสบความสำเร็จมากที่สุดในประวัติศาสตร์ภาพยนตร์อินเดีย

ความโดดเด่นของสามข่านในบ็อกซ์ออฟฟิศของอินเดียถูกนำไปเปรียบเทียบกับจักรวาลภาพยนตร์มาร์เวลในฮอลลีวูด ชาห์รุข ข่าน มักติดอันดับนักแสดงที่ร่ำรวยที่สุดสามอันดับแรกของโลก ในขณะที่อามิร์ ข่าน เป็นนักแสดงชาวตะวันออกเพียงคนเดียวที่ได้รับการจัดอันดับให้เป็นนักแสดงที่ทำรายได้สูงสุดในโลก และซัลมาน ข่าน เป็นคนดังที่ได้รับค่าตอบแทนสูงสุดในเอเชียใต้หลายครั้ง พวกเขายังได้รับการยกย่องจากนักวิจารณ์ โดยได้รับรางวัลภาพยนตร์แห่งชาติรวมกัน 6 รางวัล และรางวัลฟิล์มแฟร์ 26 รางวัล พวกเขาคือชาวอินเดียที่มีชื่อเสียงโด่งดังในต่างประเทศ และเป็นดาราภาพยนตร์ระดับโลก มีรายงานจากหลายแหล่งข่าวว่า พวกเขาได้รับค่าตัวสูงถึง 500 ล้านรูปี (8.53 ล้านดอลลาร์สหรัฐ) ต่อภาพยนตร์หนึ่งเรื่อง สามข่านประสบความสำเร็จในอาชีพการงานมาตั้งแต่ปลายทศวรรษ 1980 และครองตลาดภาพยนตร์อินเดียมาตั้งแต่ทศวรรษ 1990 ตลอดสามทศวรรษ

โดยรวมแล้ว พวกเขาแสดงนำในภาพยนตร์บอลลีวูดที่ทำรายได้สูงสุด 7 ใน 10 อันดับแรกตลอดกาล ภาพยนตร์อินเดียที่ทำรายได้สูงสุด 4 ใน 10 อันดับแรก และภาพยนตร์บอลลีวูดที่ทำรายได้สูงสุดเกือบทุกปีระหว่างปี ค.ศ. 1989 ถึง ค.ศ. 2017 (ยกเว้นปี ค.ศ. 1992 - ค.ศ.1993) พวกเขาได้สร้าง "100 โกรร์คลับ" (คลับพันล้าน) อย่างเป็นทางการ โดยภาพยนตร์เรื่องแรกที่ทำรายได้พันล้านในประเทศคือ *หัม อาปเก ไฮน์ เกาน์..!* (Hum Aapke Hain Koun..! - ค.ศ. 1994) ของซัลมาน ข่าน และ *กะจะนี* (Ghajini - ค.ศ. 2008) ของอามิร์ ข่าน เป็นภาพยนตร์เรื่องแรกที่ทำกำไรพันล้าน ต่อมา *ดังกัล* (Dangal - ปล้ำฝันสนั่นโลก ค.ศ. 2016) ของอามิร์ ข่าน ได้สร้าง "1,000 โกรร์คลับ" (คลับหมื่นล้าน) ของบอลลีวูดขึ้นมา เนื่องจากความสำเร็จในต่างประเทศ โดยเฉพาะในตลาดจีน และในที่สุดก็สร้าง "2,000 โกรร์คลับ" (คลับสองหมื่นล้าน) ขึ้นมาเช่นกัน กลายเป็นภาพยนตร์อินเดียที่ทำรายได้สูงสุดตลอดกาล (ในทั่วโลกและในต่างประเทศ) และเป็นหนึ่งในภาพยนตร์ที่ทำรายได้สูงสุดในจีนและอินเดีย โดยคาดว่าเขาได้รับค่าตัวจากภาพยนตร์เรื่องนี้ประมาณสามพันล้านรูปี (46.07 ล้านดอลลาร์สหรัฐ) ซึ่งเป็นค่าตัวสูงสุดสำหรับนักแสดงที่ไม่ใช่นักแสดงในฮอลลีวูด ในปี ค.ศ. 2014 ชาห์รุข ข่าน เป็นนักแสดงนอกฮอลลีวูดที่ร่ำรวยที่สุด และเป็นนักแสดงที่ได้รับค่าตอบแทนสูงที่สุดในโลก โดยมีมูลค่าทรัพย์สินสุทธิประมาณ 290 ล้านดอลลาร์สหรัฐ ส่วนในปี ค.ศ. 2016 *[[ฟอร์บส์]]* จัดอันดับ 10 นักแสดงที่ร่ำรวยที่สุดในโลก ซัลมาน ข่าน อยู่ในอันดับที่ 6 โดยมีรายได้รวม 33.5 ล้านดอลลาร์สหรัฐในปีนั้น ในปี ค.ศ.  2017  และปี ค.ศ. 2018 *ฟอร์บส์* จัดอันดับ 10 นักแสดงที่ได้รับค่าตอบแทนสูงที่สุดในโลก ซัลมาน ข่าน อยู่ในอันดับที่ 9 ทั้งสองปี โดยมีรายได้ 37 ล้านดอลลาร์สหรัฐ และ 38.5 ล้านดอลลาร์สหรัฐ ในปี ค.ศ.  2017 และ ค.ศ.  2018 ตามลำดับ

นอกจากสามข่านแล้ว ยังมีข่านคนอื่น ๆ ในบอลลีวูดอีกด้วย ข่านที่มีชื่อเสียงที่สุดก่อนหน้านั้นคือ ทิลีป กุมาร ซึ่งชื่อจริงคือ มูฮัมหมัด ยูซุฟ ข่าน จึงได้รับการขนานนามว่าเป็น "ข่านคนแรก" ของบอลลีวูด ทิลีปเป็นดาราอินเดียที่โด่งดังที่สุดในช่วงทศวรรษ 1950 และ 1960 เป็นขวัญใจมหาชนและเป็นนักแสดงที่ได้รับค่าตัวสูงที่สุดของประเทศในยุคนั้น ภาพยนตร์เรื่อง *มุกะเล-อะซาม* (Mughal-e-Azam) ของเขาในปี ค.ศ. 1960 เป็นภาพยนตร์อินเดียเรื่องแรกที่ทำรายได้สุทธิปรับแล้วเกิน 20,000 ล้านรูปี ทำให้เป็นภาพยนตร์อินเดียที่ทำรายได้สูงสุดในรอบกว่าหกทศวรรษ นอกจากนี้ คำว่า "ข่านคนที่สี่" ก็มักใช้เรียก แซฟ อลี ข่าน

## อ้างอิง

หมวดหมู่:ภาพยนตร์ภาษาฮินดี
หมวดหมู่:คำศัพท์ภาพยนตร์และวีดิทัศน์
หมวดหมู่:มุสลิมชาวอินเดีย